Presidentti Tarja Halonen nimitettiin keskiviikkona Helsingin yliopiston hallituksen puheenjohtajaksi.

Yliopistolla on merkittävä rooli yhteiskunnassa, Halonen toteaa tiedotteessa. Hän sanoo aikovansa hyödyntää roolissa kansainvälistä kokemustaan.

– Suomella on mahdollisuus pärjätä kansainvälisessä kilpailussa ja pitää huolta pohjoismaisesta hyvinvointivaltiosta. Opetuksella, tutkimuksella ja innovaatioilla on tässä työssä iso merkitys, Halonen sanoo.

– Vaikka ajan tasalla pysyminen ja kilpailussa selviäminen ovat tärkeitä asioita, toivon, että yliopiston puolella voidaan pitää näköalaa tätä laajempana. Tämän vuoksi sivistykseen, koulutukseen ja tutkimukseen tehtävät perussijoitukset ovat ehdottoman tärkeitä. Toivon myös, että suomalaisten perinteinen suuri kunnioitus tätä sektoria kohtaan säilyy, Halonen lisää.

Hallituksen toimikausi alkaa ensi vuoden alusta ja jatkuu vuoden 2021 loppuun.

Sen ensimmäisiin tehtäviin kuuluu yliopiston uuden rehtorin valinta.

Hallituksen varapuheenjohtajaksi valittiin Teija Tiilikainen. Muut jäsenet ovat Ilona Herlin, Tommi Laitio, Jussi Pajunen, Ilona Riipinen, Jukka Kekkonen, Kalle Saksela, Pirjo Hiidenmaa, Thomas Wallgren, Elisa Hyytiäinen, Antti Kähkönen ja Johanna Riitakorpi.